Anugerah Industri Muzik

**Anugerah Industri Muzik** (AIM) merupakan anugerah utama dalam industri rakaman muzik di Malaysia. Ia dianjurkan secara tahunan oleh Persatuan Akademi Industri Muzik Malaysia (AIMM) dan disokong Persatuan Industri Rakaman Malaysia (RIM) serta diiktiraf oleh Kerajaan Malaysia dan platform utama untuk mengiktiraf sumbangan dan menghormati karya-karya bakat dalam industri muzik tempatan. Acara tahunan yang telah dalam konsep sejak tahun 1993, anugerah yang dikenali dengan prestij dan kemampuannya, dengan pengamal dihormati dalam industri yang duduk selaku panel pengadilan. Trofi, yang berbentuk mikrofon, adalah satu tarikan untuk direbut setiap tahun oleh calon-calon yang terdiri daripada barisan penyanyi, komposer, penulis lirik, pemuzik, pereka grafik dan video muzik dari Malaysia dan Singapura.

Anugerah ini setara dengan Anugerah Musik Indonesia (AMI) yang dianjurkan untuk karyawan dari negara Indonesia. Di Malaysia, ia setara dengan penganjuran Festival Filem Malaysia (FFM) yang mengiktiraf penggiat filem secara tahunan.

Sejak acara ini diadakan buat kali pertama, juruaudit untuk menentukan pemenang ialah Ernst & Young, tetapi disebabkan oleh kontroversi kemenangan pada tahun 2011, KPMG telah mengambil alih tugas itu.

## Sejarah
Sejak era Radio Malaya (kini Radio Televisyen Malaysia) dan piring hitam hingga berubah ke era kaset dan CD, begitu banyak album artis-artis tempatan telah diterbitkan, ada diantaranya diiktiraf di luar negara. Namun, di Malaysia ketika itu tiada badan yang menganjurkan majlis penanugerahan bagi menobatkan yang terbaik di dalam industri rakaman, biarpun industri ini telah bernafas sejak tahun 1945. Akhirnya hasrat itu tercapai apabila ia diperkenalkan pada awal 1990an. Artis dan karyawan terbabit mula bersemangat untuk berjuang di medan seni kerana mereka berpeluang untuk dinilai oleh golongan yang prihatin terhadap mutu karya yang dihasilkan sepanjang tahun tertentu - lebih kurang sama motifnya dengan Anugerah Grammy di Amerika Syarikat atau British Music Awards di Britain.

Sebenarnya, idea melahirkan AIM ini tercetus pada tahun 1990 apabila penerbit program Muzik TV, Freddie Fernandez, dan bekas pengacaranya, Seha di bawah produksi Betarecs Sdn Bhd, berangan-angan menganjurkan satu penganugerahan kecil terhadap artis tempatan melalui rancangan itu. Bagaimanapun, selepas berbincang, kedua-dua mereka menyuarakan cadangan itu kepada bekas pengerusi Persatuan Pengeluar Dan Pengedar Fonogram dan Videogram Malaysia (MAPV), Frankie Cheah, serta Pengarah Urusan Warner Music Malaysia, Tony Fernandes, untuk membantu perjalanan majlis bermakna itu.
 	 
MAPV mengumumkan senarai calon yang bertanding dalam satu sidang akhbar di Kuala Lumpur pada 8 Disember 1993 dan keputusannya diumumkan pada Malam Anugerah Muzik 93 di Hotel Kuala Lumpur Hilton, 15 Disember 1993. Nama mereka yang layak dicalonkan ke peringkat akhir itu disahkan oleh firma akauntan bertauliah iaitu Ernst & Young dan diumumkan oleh Pengerusi Jawatankuasa Penyelaras AIM, Fredie Fernandez. Mereka yang berjaya dibahagi kepada 10 kategori iaitu Lagu Terbaik, Album Terbaik, Artis Baru Terbaik Solo, Artis Baru Terbaik Kumpulan, Persembahan Vokal Terbaik Lelaki, Persembahan Vokal Terbaik Wanita, Persembahan Vokal Terbaik Berkumpulan, Kulit Album Terbaik, Rakaman Album Terbaik dan Muzik Video Terbaik. Satu anugerah khas akan diberikan kepada penyanyi yang dinamakan Anugerah Istimewa. 

AIM hanya menghadkan 100 meja, iaitu untuk 1,000 tetamu saja. Persembahan hiburan Malam AIM itu berpindah tangan kepada Aziz Bakar di saat akhir apabila penerbit asalnya, Nasser Abu Kassim terpaksa menarik diri kerana kesihatan terganggu akibat tragedi pangsapuri runtuh di Highland Tower. Aziz mengambil alih tugas Nasser sehari sebelum Malam AIM. Rakaman acara gemilang itu ditayang di saluran TV1 pada jam 9.00 hingga 10.00 malam pada 25 Disember. Pemenang pertama untuk Album Terbaik adalah album *Dekat Padamu* terbitan Johan Abdullah dan dipersembahkan oleh pendatang baharu ketika itu, penyanyi Ning Baizura.

Akhirnya majlis yang sederhana itu bertukar kepada acara gilang-gemilang di ballroom terkemuka ketika AIM yang pertama. Ketika itu pemilihan pemenang dibuat oleh golongan profesional termasuk pemuzik, pencipta lagu dan penulis lirik tapi menjadi lebih kompleks lagi pada AIM kedua (Mac 1995) dengan tertubuhnya Akademi AIM. Melalui Akademi AIM, pemilihan pemenang AIM juga membabitkan pihak lain termasuk penulis hiburan sebagai ahli kehormat serta orang ramai (ahli biasa).

## Trofi
Tiada hadiah wang ringgit disediakan, sebaliknya sebuah trofi berbentuk pembesar suara era klasik yang anggun berkilau perak sumbangan Royal Selangor dengan ukuran berat 1200 gram, tinggi (27 sm) dan garis pusat (9.4 sm), menjadi taruhan.

## Senarai penganjuran

## Kategori yang dipertandingkan
Berikut adalah kategori-kategori yang dipertandingkan secara tahunan di AIM.

**Kategori Utama**
* Album Terbaik
* Lagu Terbaik

**Kategori Persembahan**
* Artis Baru Terbaik
* Persembahan Vokal Lelaki Terbaik
* Persembahan Vokal Wanita Terbaik
* Persembahan Vokal Berkumpulan Terbaik 
* Persembahan Duo/Kolaborasi Terbaik
* Kugiran Terbaik

**Kategori Teknikal, Kreatif & Penerbitan**
* Rakaman Album Terbaik
* Rakaman Lagu Terbaik
* Video Muzik Terbaik
* Kulit Album Terbaik
* Susunan Muzik dalam Lagu Terbaik
* Runut Bunyi (OST) Terbaik Di Dalam Filem/Drama
* Kolaborasi Artis Tempatan Bersama Artis/Komposer Luar Negara Terbaik

**Kategori Lagu Terbaik Mengikut Nuansa**
* Lagu Pop Terbaik
* Lagu Pop Etnik Terbaik
* Lagu Rock Terbaik
* Lagu Nasyid Terbaik
* Lagu Hip Hop Terbaik
* Lagu Inggeris Tempatan  Terbaik
* Lagu Pop Elektronik/Dance Terbaik
* Lagu Tradisional Terbaik
* Lagu Cina Tempatan Terbaik
* Lagu India Tempatan Terbaik
* Lagu Perpaduan Terbaik
* Lagu Bahasa Melayu Terbaik yang Dipersembahkan oleh Artis Luar Negara 

**Anugerah Khas**
* Anugerah Sri Wirama - Pencapaian sepanjang hayat dalam industri rakaman. 
* Anugerah Kembara - Pencapaian artis tempatan di luar negara.

**Kategori yang telah dimansuhkan dan/atau digantikan**
Nota: Kategori album dimansuhkan selepas Anugerah Industri Muzik ke-17 kerana jumlah album yang diterbitkan tidak banyak. Kategori Album Rock Terbaik pernah dipisahkan kepada dua, iaitu Album Hard Rock Terbaik dan Album Pop Rock Terbaik, sebelum kategori itu digabungkan kembali di antara tahun 2008 hingga 2010.

* Album Pop Terbaik
* Album Pop Etnik Terbaik
* Album Dangdut Terbaik
* Album Rock Terbaik
* Album Nasyid Terbaik
* Album Hip Hop Terbaik
* Album Inggeris Tempatan Terbaik
* Album Indonesia Terbaik - Kategori ini diperkenalkan pada tahun 1997 dan digantikan dengan kategori Lagu Bahasa Melayu Terbaik yang Dipersembahkan oleh Artis Luar Negara pada tahun 2008.
* Artis Harapan Terbaik - Kategori yang pernah dipertandingkan di AIM pada tahun 2002 hingga 2008, untuk artis yang belum mempunyai album sahaja.

## Lain-lain yang berkaitan

### Album kompilasi tahunan
AIM mengeluarkan album himpunan atau kompilasi yang memuatkan lagu-lagu daripada artis-artis yang dicalonkan di dalam pertandingan ini. Album ini melibatkan kerjasama kesemua syarikat rakaman yang bertanding. Ia dikeluarkan sejak tahun 2001 secara bergilir-gilir. 

* *AIM 2001*
* *[[AIM 2002 (album kompilasi)|AIM 2002]]*
* *AIM 2003*
* *AIM 2004*
* *AIM 2005*
* *AIM 2006*
* *AIM 2007*
* *AIM 2008*
* *AIM 2009*
* *AIM 2011*
* *AIM 2012*
* *[[AIM 20 (album kompilasi)|AIM 20]]*

### Forum Industri Muzik
PAIMM juga dengan kerjasama RIM menganjurkan seminar dan forum pembangunan industri muzik yang terbuka kepada pemuzik dan penyanyi tanahair untuk sama-sama mengembangkan buah fikiran dalam kemajuan industri muzik.

## Rujukan

## Pautan luar
*Laman web rasmi 
*Senarai Penuh Pemenang AIM 1994-2005 
*AIM ke-21 
*Senarai pemenang AIM ke-21